khistorydata/jeongjo-sjw-relations huggingface dataset:
정조 7년
副校理洪仁浩疏曰。伏以。天休申降。邦籙永鞏。縟禮載成於殿宮。親享誕擧於園寢。臣民歡忭。小大同情。仍伏念。臣蒙學蔑劣。行己無素。弱植冥墑。涉世昧方。而過蒙拂拭之恩。遽玷論思之列。抗顔冒膺。雖出伸分之忱。反躬循省。常切濫吹之愧。早晩顚沛。固所自料。只以有懷必陳之誠。冀補求賢以實之政。向於朝參之筵。略陳膚淺之見。而辭不達意。言未見孚。大僚請譴。辭旣嚴峻。而諫臺之彈墨未乾。儒臣之疏斥繼起。抨駁相續。疑怒轉激。靜究厥由。罔非自孽。臣誠滿心惶凜。恭俟嚴誅。夫何聖度天大。罰止罷削。繼而特敍有命。誨諭丁寧。始以不愼詞鋒。責勉備至。終以斷無他心。照察無遺。雖使臣仰前自鳴。實無以加此。臣擎讀未半。且惶且感。不覺涕淚之被面。從今以後。惟思杜門自靖。以爲黥劓之補矣。曾未幾何。前望除旨。拔之於衆棄之中。誠未知負罪賤臣。何以得此於聖明也。噫。臣雖顓蒙。猶有省覺。豈不知上之所以得賢共理。下之所以藉手事上者。不出於學問二字。而學問之道。亦無他也。幼學壯行。躬養達施。在家而盡修齊之工。立朝而殫忠藎之節而已。自古國家之需用於賢者。賢者之得力於學問者。有如是矣。然而挽近以來。俗習之虛僞漸滋。學術之眞假易混。方當文化之丕闡。而未見碩儒之輩出者。政坐於不務實地。先立名目之弊耳。噫。丙丁以來。亂逆層生。苟究其窩窟根柢。則輒藉乎學者名目。前而能量。後而德相。欺世盜名。同襲一套。凶肚逆腸。如印一板。以至於湖兇海孽。始因訛誤之深痼。終底嘯聚之狼藉。則其壞世道而辱士林。已無餘地。而實是往牒所未有之變怪也。當於招延之擧。未免貽羞於朝廷。目下懲毖之道。政宜審核其名實。故妄謂打破虛僞窩窟。則庶得眞正學問。而斷斷愚衷。專出深惡諸賊之意。初非混稱一世之辭。若曰。言出激憤而欠於稱停。則臣固無辭。而至謂意在詆賢而目以跛僻。則何以服人乎。至於宋朝僞學之比。則尤有所不然者。惟彼伒胄繼祖等凶黨。敢以僞學二字。顯斥朱門正學。設爲禁防。殆甚黨錮之禍。此士類所以歎息痛恨於慶元開禧之世者也。噫。宋之所禁。誣正學而謂僞學也。臣之所奏。恐僞學之亂正學也。其立心遣辭。不啻黑白之易辯。則大僚之奏。至有學者鞱晦之憂。此無乃慮之太過乎。雖然。大僚所以責勵臣者。或歸之識見未長。或恕以一時妄發。臣誠受以爲過。愧服之不暇。復何敢張皇爲說。以傷事體也哉。第於諫臣之疏。有不可不痛辯者。臣之奏語所謂案上置程朱書數卷云者。置之爲言。卽置而不讀之謂也。惟彼假托學名者。雖讀聖賢之書。而徒作剽竊之資。則況彼攝置床上。了不曾讀者。亦可謂道學君子乎。今乃以廢棄不讀及歸咎程朱書等語。架空勒說。自不覺其言之妄發。誠不滿一哂也。諫臣之疏。又有曰未知其所指斥云。噫。此何言也。能量德諸賊之始冒儒名。終作劇逆之狀。一世之所共憤。而臣於伊日。旣參合辭懲討之論。繼發巨魁訊問之請。若於求賢之奏。攙擧凶醜之名。則非但有汚於筆舌。抑恐無色於儒林。且以輿情所同者言之。則雖不指斥其名。而將謂人皆可知。今者諫臣。則設爲疑辭。諉以未知。披誠眞箇不知。則無足責也。知之而强曰不知。則不亦異乎。且臣所以嚴辭顯斥者。卽指諫臣所謂假稱學者之類。則究其歸趣。本無異同。而諫臣則反以臣之所斥。認爲眞箇道學。眞箇儒賢。至謂啓侮賢之心。誣讀書之士。其意雖急於招摭。其言自歸於橫決。竊恐世道之憂。不在此而在彼也。若夫白衣招見。叩其才學一款。雖以臣所奏曹植李恒成運諸賢言之。允爲列聖朝招賢之故事。而至今士林。傳爲美談。未嘗聞上欠待賢之禮。而下有衙能之恥耳。雖然。此則或出於所見之不同。臣何必費辭呶呶。重犯無辦之戒哉。若夫儒臣之疏。則其所聲罪勘律。必當愈出而愈峻。豈敢諉以原本之未見。而不思所以自處也哉。嗚呼。秉彝好德。人情之所同得也。待賢弘功。聖王之急先務也。臣之所論。亶在於辯眞假審取捨。上而副如渴之求。下而致彙征之吉。而目見欺世盜名之徒。馴致元惡大憝之罪。故憂憤所蓄。有激而發。實不料一言出口。衆鏑叢身。必欲驅臣於輕蔑道學之科。吁。亦怕矣。此專由於孤根之易以搖撼。世路之至爲危險。臣方撫躬自悼而已。豈敢有一毫尤人之心乎。且臣於山林自引之疏。有不勝瞿然慙悚者。臣之奏辭中一句語。只是泛說。實無深意。而若使聖朝旌招之臣。緣臣疎率之言。作一難進之端。則此又臣之罪也。簿勘旋敍。雖出於安其心之聖念。而顧臣恧縮之忱。久益靡措。其何敢以時日之稍久。晏然自如也哉。噫。以臣訟罪之跡。何暇分疏於官師之規。而向以伏閤時事。重速臺言。至於末段論勘。雖未必專指臣身。然名爲論思。將焉用彼云。則官職去就。尤無可論。以此以彼。三司一步。便成鐵限。召牌之下。無路承膺。玆敢冒入文字。仰暴危懇。伏乞聖慈。俯垂鑑諒。亟命鐫削臣見帶之職。仍令選部。刊去朝籍。以謝人言。以靖私義。不勝幸甚。臣旣不敢以見職自居。則不宜贅說。而義重沐浴。有難泯默。玆敢附陳焉。噫嘻。痛矣。德相之四字凶言。爲渠作逆之斷案。四煥之註釋凶言。旣露鞫庭之逆招。則到今巨魁經斃之後。其所鉤覈情節之道。惟在於四煥。而追孥之典。尙蘄於已斃之逆魁。發配之命。只施其應坐之例律。輿情之憤。固無可言。懲討之論。方期得請。而惟彼煥九之千凶萬惡。不止於註釋凶言而已。敢於酌配之日。恣行逗遛之計。交通書札。必有綢繆往復之跡。此不嚴究。則誠恐註誤之逆徒。將不知釀出何樣禍機也。臣謂罪人煥九。亟從兩司之請。移送王府。嚴鞫得情。快施當律。斷不可已也。臣無任云云。答曰。省疏具悉。附陳事。悉諭諸批。爾其勿辭察職。
정조 7년
三司合啓。執義李濟萬。司諫呂善亨。掌令申致權安鼎大。校理李集斗啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答曰。不允。
정조 7년
兩司合啓。執義李濟萬。司諫呂善亨。掌令申致權安鼎大啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀涼定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答曰。不允。
정조 7년
府啓。掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。拿鞫嚴問。期於得情。請捕廳罪人煥九。亟令王府。嚴加鞫問。夬正典刑。答曰。不允。
정조 7년
院啓。司諫呂善亨啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放遂罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲孥罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答曰。不允。
정조 7년
副修撰金翊休疏曰。伏以。殿宮致隆。聖孝克彰。園寢展禮。淸蹕極旋。慶溢宗防。歡均中外。仍伏念。臣於月正朝參。身叨論思之職。未能出意見言人事。以贊淸朝崇儒之化。徒自隨衆起伏。罪著昏謬。以致非情之斥。不諒之言。前後迭發。左右交攻。情踪危蹙。惟大荷是俟。迺者聖度包容。薄勘旋敍。辭敎諄諄。曲諒其無似。臣莊誦恩數。以首頓地。自不覺感涕之無從也。噫。伊日首僚奏本。始出於館中齋會之後。臣亦駭已。只認其難愼薦進。要得眞才實學而已。慢不省其語不擇而辭不達。以違衆論。則不能可否之失。臣實無以自解。而至玉堂疏全本。雖未得見。其所勘斷。尤極截嚴。非比尋常規警云。旣在臣處義。惟當斂避榮塗。以盡一分自靖之道而已。間叨大常。適値親享隔日。義重駿奔。雖不得不暫膺。而至於三司一步。已成鐵限。拚棄廉防。晏然冒進。實非私分之所敢安。今於恩除之下。隨牌來詣。略暴衷懇。仰瀆崇嚴。伏乞聖明。亟削臣職。仍治臣罪。以靖私義。以肅朝綱。千萬幸甚。臣於乞免之章。不宜贅及他訟。而事在目下。不勝駭憤。敢此俯陳焉。噫嘻。近年以來。隄防解弛。逆孽生心。至於今番閔鏽事而極矣。渠以乙亥逆種。敢生伸辯之計。肆然擊錚。驚動天聽者。究厥情狀。萬萬無嚴。揆以邦憲。誅戮猶輕。不可以該府之循例照律而止。臣謂擊錚罪人閔鏽。各別嚴刑。絶島定配。以杜後弊。以嚴國綱。斷不可已。臣無任事。答曰。省疏具悉。昨日不言三司之處分。只欲存大防也。不必欲使爾等言之。爾其勿辭察職。
정조 7년
癸卯四月十三日辰時。上御誠正閣。同副承旨入侍時。同副承旨金載瓉。假注書李翼晉。記注官金龍俔金健修。以次進伏訖。上曰。昨日注書推考擧條。出朝報乎。載瓉曰。已出矣。上曰。渠雖聽瑩所致。大關後弊矣。載瓉曰。似是生疎之致矣。上曰。雖然。近日注書中。頗了了矣。命書金翊休李度謙疏批訖。上曰。如閔鏽輩。皆生鳴冤之計。戊申乙亥餘黨。皆將如是乎。載瓉曰。今番事。尤爲無嚴矣。上曰。雖以金翊休疏言之。儒賢疏出後。謂之疏啓迭發者。此何道理。雖指鄭在信疏而爲說。旣有儒賢疏。則何敢如是乎。今之山林。雖不及古之山林。視山林如無。世道至此。良可寒心矣。命書傳敎曰。相規之言。受以爲過。不害爲淸朝美風。況本事發端。出自儒賢疏語。則假令是匪情之斥。爲諸玉堂者。以辭未達意。但自愧謝之不暇。而近見三儒臣對章。遣辭之際。頗欠稱量。其意似出於與堂疏對辯。胡不念拖及儒賢疏之嫌耶。莫非朝家不能躬導之致。亦不可無薄示警礪。前校理尹㬦。副修撰金翊休。校理李度謙。竝從重推考。上曰。近日玉堂。無故人絶少。可謂不成樣矣。載瓉曰。銓官以爲。備望極難云矣。上命書傳敎曰。館職不備。玉堂前望單子入之。又命書榻敎曰。新除授玉堂。待下批牌招。推移入直。賤臣承命出傳。上曰。以洪仁浩徐有成李頤祥三人。爲先出牌。賤臣承命出傳。上命退。諸臣以次退出。
정조 7년
癸卯四月十三日辰時。上御誠正閣。吏房承旨入侍時。左副承旨林錫喆。假注書李翼晉。記注官金鳳顯金健修。以次進伏訖。上命書傳敎曰。騎馬一匹立之。上命賤臣曰。注書騎往文試所。諭諸試官曰。昨日筵敎已悉。而擧子若有代入及換手者。試官難免重勘。場內甚廣。二百餘人分坐。綽有餘地。各別嚴察。無使有雜亂之弊。可也。又諭監試官曰。兩司長官。與他臺自別。十分着念。場內代立換手者。嚴加察飭。可也。仍與諸試官眼同。頒紙及分坐等事。各別申飭。而古人云。使者雖卑。位在諸侯之上。坐於諸試官之首席。儒生盡爲整齊後。遍行場內外。擧子幻弄有無及大司成申飭何如。竝爲審察。仍往武一二所。諭監試曰。今日內。若不得京擧子弄奸者。當爲重繩。惕念擧行。三處傳命後。趁未時入來復命。可也。此乃翰林之事。於汝極榮。必多率院隷。以重奉命之體。毋復如牌望之誤傳也。賤臣承命先退。諸臣以次退出。
정조 7년
癸卯四月十三日申時。上御誠正閣。大司成入侍時。大司成李在學。左副承旨黃昇源。假注書李翼晉。記注官金健修金鳳顯。以次進伏訖。上曰。齋任整齊乎。在學曰。姑未整齊矣。上曰。前禮判。以尹若烈初試。付於式年會試。此豈成說乎。後日出擧條。付於庭試初試。好矣。上曰。注書。今始入來乎。賤臣對曰。趁未時入來矣。上曰。何不入稟乎。此後奉命入來。則言于承旨。入稟。可也。第往試所。何以爲之乎。賤臣對曰。賤臣敬奉聖敎。馳往文試所。傳于諸試官及監試官。而目下科場頗嚴。墻內外別設二重棘圍。京鄕儒分坐東西庭。監試官取試券。一一呼名。問其居住。原榜中逐名打點後分給。大司成自前一日夜來圍外。各別査點云矣。上曰。何時出來。而更爲入見乎。賤臣對曰。賤臣與試官。眼同頒紙後。懸題前出來。換着平服。欲爲更入。而門禁甚嚴。故不得入。環遶圍外。登碧松亭及集春門宮墻外。俯視場內。則姑無雜亂之狀矣。上曰。武試所。往見乎。賤臣對曰。武試所。亦以俄下筵敎。各別申飭。則試官及監試官以爲十分嚴察。而姑無現捉之人云矣。上命書榻敎曰。召對爲之。命鳳顯出去。令預備兼春秋代入。上曰。注書今日頗勞。先爲退去。召對催促。廳注書使之入來。賤臣承命先退。
정조 7년
癸卯四月十三日酉時。上御誠正閣。召對入侍時。侍讀官李集斗。檢校直閣金憙。參贊官吳大益。假注書韓聖煥。記事官金龍俔。記注官金健修。以次進伏訖。上命諸臣讀國朝寶鑑。集斗進讀第八卷二十五篇。自六板止八板。憙讀自九板止十一板。大益讀自十二板止十三板訖。上曰。玉堂先陳文義。可也。集斗奏曰。國朝寶鑑。卽小臣登筵初講也。偶然進講之章。適當崇儒之會。大抵此時。儒賢輩出。人才彬蔚之美。莫過於明宣兩朝。崇儒重道之誠。亦莫盛於明宣兩朝。而當時儒賢之進用者。猶未盡展布所蘊。不克做太平之治。以此觀之。今日人才之渺然。不趐落下幾層。世道之挽回。已無可期。雖然。人君出治之要。莫先於崇儒之道。伏願殿下。勿以儒賢之不古爲憂。務積誠意。求賢如渴。則名碩之彙征。人才之彬蔚。未必專美於當時也。益加體念焉。上曰。所奏。好矣。憙奏曰。正言金誠一所奏非在下者。所敢容易言之者。而誠一言之無難。誠一固有過於人者。而自上苟無虛受之量。誠一豈敢如是乎。上曰。果然矣。上曰。宣廟朝人才最盛。而猶未能展盡所蘊矣。憙曰。此時。如先正臣李珥者。非不獲被眷注。而至其爲兵判時。契合始昭融矣。上曰。契合之昭融。果在於兵判時。而旋以人言去國矣。仍論先正臣宋時烈事曰。後先正事。亦與此先正同矣。命書傳敎曰。聞玉堂言。今日亦有延諡之處。而因銓郞之移拜館職。未得爲之。外此亦多有未宣諡處云云。吏曹前佐郞李集斗。仍任前職。玉堂未差之代。今日政。以在京無故人差出。又命書傳敎曰。科試榜眼。所宜致愼。而名字之相左。居住之誤書。已是不察之大者。而甚至錯書姓字。致煩登筵時提問。監試會試諸試官。自該曹自己草記請推。別無更施之律。而當該主掌官之罪。不可無懲礪。問名。令該府拿問處之。又命書傳敎曰。次對久未爲之。再明日璿源殿孟朔大奉審相値。次對進定於明日。諸臣以次退出。
정조 7년
癸卯四月十三日戌時。上御誠正閣。右副承旨入侍時。右副承旨黃昇源。假注書韓聖煥。記事官金鳳顯。記注官金健修。以次進伏訖。上命書傳敎曰。璿譜事體。何等莫重。而當初校正之時。不能致愼。有此大段做錯。不但事未前聞。其在重事體之道。勢難例勘。宗簿提調鄭一祥。校正堂上李瀁。海溪君。安春君烿。竝罷職不敍。都廳金峙默罷職。奉安件進上件。不可續續請出。自本寺擇日改印。改印本奉參後。原本請出。改粧以入事。分付。本寺提調罷職之代。政官卽爲牌招。開政差出。又命書傳敎曰。閣務相妨。左副承旨金憙。本職許遞。前望單子入之。新除授承旨。待下批牌招察任事。出榻敎又命書傳敎曰。騎省番次苟艱。試所進去參判。許遞。與參議未差之代。前望單子入之。待下批牌招。推移入直。諸臣以次退出。
정조 7년
行都承旨尹塾坐。左承旨李亨元坐直。右承旨林錫喆坐。左副承旨吳大益坐。右副承旨兪恒柱未肅拜。同副承旨鄭宇淳坐直。注書李祖承病一員未差。假注書李翼晉仕韓聖煥仕直。事變假注書馬思仁仕。
정조 7년
傳于林錫喆曰。禮房承旨。馳詣宗廟景慕宮。奉審摘奸以來。
정조 7년
吏曹口傳政事。以朴宗來宗簿正。
정조 7년
兵曹口傳政事。以徐龍輔副司直。
정조 7년
承旨前望單子入之。李文源鄭景淳落點。
정조 7년
李亨元啓曰。新除授右副承旨李文源。時在京畿加平地。斯速乘馹上來事。下諭。何如。傳曰。許遞。政官牌招開政。
정조 7년
有政。吏批。判書兪彦鎬在外未肅拜。參判李敬養受由。參議趙鼎鎭進。左承旨李亨元進。吏批啓曰。判書兪彦鎬受由在外。參判李敬養受由。小臣獨政未安。何以爲之。敢稟。傳曰。只出緊任。
정조 7년
以兪恒柱鄭宇淳爲承旨。以趙錫穆爲獻納。以林濟遠爲副修撰。以金履厚爲左通禮。以安鼎大爲右通禮。
정조 7년
兵批。判書鄭尙淳病。參判沈豐之未肅拜。參議黃升源入直進。參知柳誼病。同副承旨鄭宇淳進。副護軍姜世重。副司直沈頤之李夔金載瓉等單付。
정조 7년
傳于林錫喆曰。新除授承旨。待下批。牌招察任。
정조 7년
傳于林錫喆曰。當該注書汰去。
정조 7년
以假注書韓聖煥汰去傳旨。傳于林錫喆曰。分揀。
정조 7년
傳于兪恒柱曰。左承旨入侍。
정조 7년
以大小科初試差備官吳錫齡等拿問傳旨。傳于李亨元曰。若於收券之時。張張塡字。豈有閪失之擧。封彌官之責。不過割封一事。宜有參酌之端。原傳旨中封彌官等。分揀。
정조 7년
林錫喆。以弘文館言啓曰。本館下番闕直。事甚未安。副應敎洪文泳。旣有只推之命。卽爲牌招。姑降入直。何如。傳曰。允。
정조 7년
以副應敎洪文泳牌不進罷職傳旨。傳于吳大益曰。只推。
정조 7년
吳大益啓曰。玉堂上下番俱空。事甚未安。新除授校理趙興鎭。修撰金履正。卽爲牌招入直。何如。傳曰。允。
정조 7년
以執義李濟萬。掌令申致權牌不進罷職傳旨。傳于吳大益曰。只推。更爲牌招。
정조 7년
尹塾。以訓鍊都監言啓曰。昨日日暮時。孝陵近處。大虎一頭。雛虎二頭。捉得封進之意。敢啓。傳于尹塾曰。三頭虎之一時竝捉。極爲可嘉。虎皮。卿處竝爲賜給。將校。別單書入。軍監賞格。比常例加給後。草記。可也。
정조 7년
尹塾。以武一所差備官。以試官意啓曰。本所木箭天地二字入格擧子八十六人。而天字擧子鐵箭試取。入格四十八人。未入格一人之意。敢啓。傳曰。知道。
정조 7년
尹塾。以武一所差備官。以試官意啓曰。本所天地二字鐵箭。今已畢試。入格八十五人。未入格一人矣。仍爲片箭試取之意。敢啓。傳曰。知道。
정조 7년
尹塾。以武一所差備官。以試官意啓曰。本所鐵箭入格擧子八十五人內。片箭入格十六人。未入格六十九人矣。仍爲騎芻試取之意。敢啓。傳曰。知道。
정조 7년
尹塾。以武一所差備官。以試官意啓曰。本所入格擧子八十五人內。騎芻入格二十一人。未入格六十四人。仍爲鳥銃試取之意。敢啓。傳曰。知道。
정조 7년
林錫喆。以武一所差備官。以試官意啓曰。本所入格擧子八十五人內。鳥銃入格二十六人。未入格五十九人。仍爲騎槍試取之意。敢啓。傳曰。知道。
정조 7년
鄭宇淳。以武一所差備官。以試官意啓曰。本所入格擧子八十五人內。騎槍試取。無入格之人。仍爲試講之意。敢啓。傳曰。知道。
정조 7년
李亨元。以武一所差備官。以試官意啓曰。應講人五十一人內。已應講三十人。未應講二十一人之意。敢啓。傳曰。知道。
정조 7년
尹塾。以武二所差備官。以試官意啓曰。今日平明開場。鐵箭仍爲試取。而應試八十四人內。昨日入格七十五人。今日入格八人。合爲八十三人。未入格一人矣。鐵箭今已畢試。片箭仍爲試取之意。敢啓。傳曰。知道。
정조 7년
尹塾。以武二所差備官。以試官意啓曰。臣所今日鐵箭試取七十五人。俱爲入格之意。敢啓。傳曰。知道。
정조 7년
尹塾。以武二所差備官。以試官意啓曰。臣所今日片箭試取八十四人內。入格十八人。未入格六十六人矣。片箭今已畢試。騎芻仍爲試取之意。敢啓。傳曰。知道。
정조 7년
尹塾。以武二所差備官。以試官意啓曰。臣所今日騎芻試取八十四人內。入格二十四人。未入格六十人矣。騎芻今已畢試。騎槍仍爲試取之意。敢啓。傳曰。知道。
정조 7년
林錫喆。以武二所差備官。以試官意啓曰。臣所今日騎槍試取八十四人。全無入格矣。騎槍今已畢試。鳥銃仍爲試放之意。敢啓。傳曰。知道。
정조 7년
林錫喆。以武二所差備官。以試官意啓曰。臣所今日鳥銃試放八十四人內。入格二十八人。不中五十六人矣。鳥銃今已畢放。仍爲試講之意。敢啓。傳曰。知道。
정조 7년
尹塾。以武二所差備官。以試官意啓曰。臣所應講擧子三十七人內。今日粗以上入格十九人。未入格十一人。未及試講七人之意。敢啓。傳曰。知道。
정조 7년
癸卯四月十四日辰時。上御誠正閣。都承旨入侍時。行都承旨尹塾。假注書李翼晉。記注官金健修金鳳顯。以次進伏訖。上曰。次對。他承旨入侍。賤臣承命出傳。上曰。王大妃殿進御粟米飮。味苦難進。減陳皮則無妨矣。塾曰。監煎時。十分小心。而味或不好。下詢醫官。加減。似好矣。上曰。吳道炯之意。何如。道炯答曰。加減六君子湯。似好矣。上曰。王大妃殿進御人蔘粟米飮。今姑停止。加味六君子湯。自今日煎入。出榻敎命書傳敎曰。聞知申言。右副情理。勢難供劇。與違牌承旨許遞。前望單子入之。上曰。次對入侍都承旨。退去監煎。可也。塾先退。諸臣以次退出。
정조 7년
癸卯四月十四日戌時。上御誠正閣。左承旨入侍時。左承旨李亨元。假注書韓聖煥。記事官金鳳顯。記注官金健修。以次進伏訖。上曰。有留院公事乎。亨元對曰。自箕營上來祭官擧案。殺獄同推文案有之矣。上曰。多乎。亨元對曰。不甚多矣。命書傳敎曰。乙卯增廣。今番增廣。父子俱與司馬事。可謂不偶然。豈非貴主蔭庇攸曁。永安都尉貞明公主祠宇。遣近侍致祭。祭文。令內閣知製敎撰進。近侍。則承旨閣臣中。以主家外裔進去。諸臣以次退出。
정조 7년
行都承旨尹塾坐。左承旨李亨元坐直。右承旨林錫喆坐。左副承旨吳大益坐。右副承旨徐龍輔未肅拜。同副承旨兪恒柱坐直。注書李祖承病一員未差。假注書李翼晉仕韓聖煥仕直。事變假注書馬思人仕。
정조 7년
傳于林錫喆曰。領府事留待。
정조 7년
傳于李亨元曰。左副承旨。與領府事入侍。
정조 7년
以右副承旨兪恒柱牌不進罷職傳旨。傳于吳大益曰。只推。更爲牌招。
정조 7년
尹塾啓曰。今此儒生殿講試官中。時無職名人。令該曹口傳付軍職。何如。傳曰。允。
정조 7년
兵曹口傳政事。副司果宋銓金樂洙徐美修單付
정조 7년
傳于吳大益曰。承旨入侍。
정조 7년
承旨前望單子入之。李益烍落點。
정조 7년
兵曹口傳政事。副司正李崑秀單付。
정조 7년
傳于尹塾曰。敍用翰林還付。牌招入直。
정조 7년
吏曹口傳政事。以李崑秀爲檢閱。
정조 7년
以潭陽府使望筒。傳于吳大益曰。部官旣有承傳人。其在酬勞之意。不可不趁卽收用。今番守令窠。次次序陞擬入事。分付。
정조 7년
有政。吏曹參議趙鼎鎭進。行都承旨尹塾進。吏批啓曰。判書兪彦鎬受由在外。參判李敬養受由。小臣獨政未安。何以爲之。敢稟。傳曰。只出緊任。以徐龍輔爲承旨。徐有成爲校理。金履鏞爲副校理。尹㬦爲司僕正。沈鏗爲監察。書狀官單尹㬦。朴英秀爲潭陽府使。沈宗之爲槐山郡守。李恒演爲堤川縣監。曺彙振爲信川郡守。李舒永爲咸悅縣監。
정조 7년
兵批。行判書鄭尙淳病。參判沈豐之病。參議黃昇源入直進。參知柳誼病。副司直單李文源。
정조 7년
以京畿監司法聖倉漕船致敗事狀啓。傳于兪恒柱曰。作綜之漕船致敗。前所罕聞。卄九船隻。一時駕海。一時行船。豈有或先或後之弊乎。穀物漂失。猶屬餘事之餘事。人物致命形止。亦不詳細報來。領運差使員事。極爲駭然。法聖僉使南履五。卿其拿致營門。爲先嚴棍。仍令該府。照法勘處。雖以地方官言之。不但報辭極其矇矓。旣不能着意護送。又不能悉心指路。將使賑餘顑頷之民。喫盡拯出之苦。以此以彼。難逭別般重勘。金浦郡守鄭東閔。待畢賑。依本律加等。令政院捧傳旨。其代。以有聲績人。各別擇差。卿則勿待罪事。回諭。大抵本道檢飭。不若昨年之故。有此擧耳。該監司趙時偉緘辭。從重推考。
정조 7년
癸卯四月十五日辰時。上御誠正閣。領府事入侍時。領府事金尙喆。左副承旨吳大益。假注書李翼晉。記注官金健修金鳳顯。以次進伏訖。尙喆曰。連日勞動之餘。聖體。若何。上曰一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。元子宮問安。若何。上曰。好過矣。上曰。卿何日當發耶。尙喆曰。明日將發。而屢歲經營之餘。今承格外之恩。感結幽明。惶恐無地矣。然臣尙有至願之未伸者。心常耿耿矣。今當離陛之日。若遂休退之計。則餘生滿足矣。上曰。前已悉諭。決無許施之理矣。日昨左相。以難於獨當之意。縷縷陳懇。卿將有復入之慮。此則萬萬過當矣。尙喆曰。臣每欲仰奏而未得其便矣。古語云。君逸於上。臣勞於下。今也反是。殿下獨勞於上。臣不勝憂悶之至。昔楊顒。以諸葛亮之親庶務爲戒。彼諸葛亮。人臣也。楊顒猶以是爲戒。況乎以千乘之尊爲萬姓之主乎。臣聞殿下。或至夜分乃寢。不遑暇息。臣固知殿下之逸於無逸。不以爲勞。而恐有損於大聖人節宣之方。伏願聖上。垂念焉。上曰。言果好矣。可不體念焉。上曰。騎馬一匹立之。鳳顯承命出傳。上曰。注書馳往試所。儒生整齊與否。摘奸以來。賤臣承命先出。諸臣以次退出。
정조 7년
癸卯四月十五日巳時。上御誠正閣。右承旨入侍時。右承旨林錫喆。假注書韓聖煥。記事官李崑秀。記注官金鳳顯。以次進伏訖。上曰。武一二所出榜。何其久也。其令注書知入。賤臣承命出。還奏曰。一所則今已出榜詣闕。二所則晩後當出榜云矣。命書傳敎曰。在外承旨。許遞。以在京無故人。今日政差出。待下批牌招察任。諸臣以次退出。
정조 7년
癸卯四月十五日午時。上御誠正閣。左承旨入侍時。左承旨李亨元。假注書韓聖煥。記事官李崑秀。記注官金鳳顯。以次進伏訖。上曰。近來市直幾何。亨元對曰。喜雨霈然之後。外邑市直米一石。比前幾減三四錢云。民事萬幸矣。命書傳敎曰。同副承旨眼病。勢難供劇。許遞。前望單子入之。又命書傳敎曰。政官牌招開政。上曰。注書馳往文試所。摘奸以來。注書李翼晉承命出。諸臣以次退出。
정조 7년
癸卯四月十五日未時。上御誠正閣。左承旨入侍時。左承旨李亨元。假注書李翼晉。記注官金健修。記事官李崑秀。以次進伏訖。上曰。注書何爲太早入來乎。賤臣對曰。旣捧先呈。故入來矣。上曰。御牌有所重。不可自政院還納。注書詣閤門。與司鑰對立。呼附耳語。望後仍爲傳授。而近日注書未諳故事之致也。體例本自如是。此後則依此爲之。可也。更往文試所。試官及監試官許。各別申飭。畢收券後入來。可也。賤臣承命先出。諸臣以次退出。
정조 7년
行都承旨尹塾坐。左承旨李亨元坐。右承旨林錫喆坐。左副承旨吳大益坐。右副承旨徐龍輔坐直。同副承旨兪恒柱坐直。注書李祖承病一員未差。假注書李翼晉仕韓聖煥仕直。事變假注書馬思人仕。
정조 7년
李亨元啓曰。禁衛營將官來言。今日本營軍兵。私習云矣。敢啓。傳曰。知道。
정조 7년
李亨元啓曰。御營廳將官來言。今日本營軍兵。日次私習云矣。敢啓。傳曰。知道。
정조 7년
李亨元啓曰。訓鍊大將具善復。以掃墳事。京畿楊州地。今方出去矣。所佩命召。來待還納。何以爲之。敢稟。傳曰。仍佩往來。往來間。都提調摠察。
정조 7년
李亨元啓曰。訓鍊大將具善復。仍佩往來。往來間。都提調摠察事。命下矣。在於如此之時。或有都提調命招之例。有郞廳發牌聽傳敎之例。今番則何以爲之。敢稟。傳曰。命招。
정조 7년
兪恒柱啓曰。卽者武藝別監金昌謙等來告以謂。別監吳興良。適過牛廛。爲泮人輩無端被打。私自結縛。摘其號牌。破其衣服。傷痕狼藉。氣息奄奄。擔曳來訴。目下所見。極爲驚駭。近侍之人。與他自別。則泮漢輩之無復顧忌。任自毆打。至於此極。紀綱所在。誠極痛駭。毆打等漢。令攸司嚴加査出。從重科罪。以懲日後。何如。傳曰。有關紀綱。且係師律。武藝廳旣屬訓局。廛人泮隷。亦關京兆。判尹時兼訓將。作俑廛人泮隷等。捉致嚴棍。取招査實。首犯及干連人。移送刑曹。照法勘處。取招形止。枚擧草記。
정조 7년
兵曹口傳政事。行司直金華鎭單付。
정조 7년
傳于徐龍輔曰。禮房承旨入侍。
정조 7년
徐龍輔啓曰。臣與同副承旨兪恒柱伴直矣。以其親病。陳疏出去。原疏纔已捧入。而伴直無人。左副承旨吳大益。所當牌招。而拘於廳規。不得請牌。何以爲之。敢稟。傳曰。牌招。
정조 7년
傳于徐龍輔曰。玉堂前望單子入之。
정조 7년
兵曹口傳政事。副司果洪守榮單付。
정조 7년
李亨元。以備邊司言啓曰。濟州牧使李文爀。以其身病。連呈辭狀矣。實恙旣若是難强。則海島重任。不可一向相持。許遞。其代。令該曹各別擇送。何如。傳曰。允。
정조 7년
尹塾。以吏曹言啓曰。本曹假郞廳楊致鶴。身病猝重。勢難入直。今姑減下。其代以成均館典籍金命彦。差下之意。敢啓。傳曰。知道。
정조 7년
徐龍輔。以禮曹言啓曰。故奉朝賀洪鳳漢家致祭。以今月二十二日。遣禮官擧行於本官事。命下矣。本曹郞廳。今明受香辭朝然後。可以及期擧行。而新溪縣令洪守榮。方在高陽地。謂有親病。不爲還官。祗受無人云。成命之下。如是遲滯。事體萬萬未安。令該曹各別催促下送後。更定日子擧行。何如。傳曰。國體民事。俱有所妨。一番曲諒。亦無不可。新溪縣令洪守榮改差。仍令該曹口傳付軍職。使之祗受。日子依初定日爲之。可也。
정조 7년
徐龍輔。以兵曹言啓曰。今四月二十二日。先大王尊爲世室。元子定號。合二慶增廣別試武科殿試節目。當爲磨鍊。而凡於殿試親臨。與命官前期稟旨後。節目磨鍊事。曾已定式矣。今番則何以爲之。而處所以何處磨鍊乎。敢稟。傳曰。當親臨矣。
정조 7년
林錫喆。以禮曹言啓曰。今四月二十二日。先大王尊爲世室。元子定號。合二慶增廣別試文科殿試時。應行節目。當爲磨鍊。而凡於殿試時。親臨與命官。前期稟旨後。磨鍊節目事。旣有定式矣。今番則何以爲之。而處所以何處磨鍊乎。敢稟。傳曰。仁政殿爲之。當親臨矣。遐方儒士之久滯京中。必多主客俱困之歎。況直赴武士之齋糧來留。亦宜軫念。殿試二十日二十一日。此兩日中更爲推擇入啓。放榜亦爲差近推擇。可也。
정조 7년
林錫喆。以成均館官員。以大司成意啓曰。館學齋任及居齋儒生殿講。書啓落點已下之後。或稱身病。或稱在外。屢度催促。終不入來。事體所在。極爲駭然。臣之不能董飭。不勝惶恐。而東齋色掌生員韓用德。西齋掌議進士李羲淳。色掌進士沈象奎。東學色掌幼學李陽來。西學色掌幼學徐有永。居齋儒生進士安鼎尹金載黃權煋金光直金大柱。幼學鄭弘善。竝停擧。何如。傳曰。允。其中有實病人及受點前下鄕人。分揀。可也。
정조 7년
徐龍輔。以漢城府言啓曰。因政院啓辭。廛人泮隷等。捉致嚴棍。取招査實。首犯及干連人。移送刑曹。照法勘處事。命下矣。牛廛三所任及作俑之泮隷等。一倂捉來。發問目査問。則都大房所任李在儉金淳采黃履坤等。所供內。矣身三所任。本無出往場市之事。故實未知鬪鬨之委折。而昨年按籠泮人。犯死罪之後。矣徒等。至今惶悚。連爲嚴飭。而每日場市。定送牛廛三所任。病牛與相爭等事。各別檢飭矣。迷劣之人等。不知王人之重。犯此死罪。常時不能嚴飭之罪。萬死有餘云。牛廛三所任安相宅李寅弘金光重等招內。李寅弘金光重等。未及出來。安相宅先爲出來。申飭病牛矣。千萬意外。泮隷金尙洽。入去矢人家。言詰起鬧。而爲主人逐出門外。與同伴李喜曾。同爲毆打云。首犯金尙洽李喜曾等。毆打的實之意。無辭納招。干連十一人。渠雖發明。自是同伴。又在場市。參見毆打。干連之罪。焉敢逃也。都大房三所任。不能檢飭之罪。各嚴棍二十度放送。牛廛三所任中。未及出來者李寅弘金光重。亦爲嚴棍二十度放送。安相宅旣往場市參見。則與干連無異。首犯金尙洽李喜曾及干連泮隷李鶴彬金致彦洪聖九黃大壽洪時光金光鼎金有煥李益泰李日彬李德采李孟哲。參證所任安相宅等。各嚴棍二十度後。竝爲移送秋曹之意。敢啓。傳曰。知道。俄於大臣入侍。已有筵話。向來鞍籠漢之叫閽。特貸應施之一律。旣出曠蕩之意。則睯不知戢。又復作鬧。乃敢犯手於王人。今番有難卽常處之。該曹堂上。旣承筵敎。自可依筵敎擧行。竝移送刑曹。使之究覈啓聞。已放諸人。未結末前。不可白放。亦令刑曹一體嚴囚。待結末分等酌處事。分付。可也。
정조 7년
林錫喆。以都摠府言啓曰。今日入直內。三廳武兼禁軍及軍兵等。當爲中日習射。而親臨儒生殿講相値。不得爲之之意。敢啓。傳曰。知道。
정조 7년
林錫喆。以禁衛營言啓曰。本營哨官洪哲。身病猝重。勢難察任。改差。何如。傳曰。允。
정조 7년
林錫喆。以御營廳言啓曰。因禮堂所奏。山行軍當爲撤罷。而訓局旣已捉虎。撤罷一節。何以爲之乎。敢稟。傳曰。論理稟處。
정조 7년
徐龍輔。以御營廳言啓曰。山行軍撤罷一節。何以爲之草記。傳曰。論理稟處事。命下矣。禮堂因陵官之所報。山行軍撤罷之意。雖有筵稟。訓局旣已捉虎。以此觀之。虎患猶未寢息。連爲行獵。似甚得宜。明日日次。山行軍依前出送。使之行獵。何如。傳曰。允。然則限三日。更爲出送。仍令陵官從所見論理轉報。可也。
정조 7년
徐龍輔。以宗簿寺官員。以提調意啓曰。璿源譜略新刊本。以舊本及原單。更爲考准。則各編脫誤。合爲十二處。故今已改印。而奉安件進上件。校正日時。令日官推擇。則今月十九日午時爲吉云。以此日時。臣等陪奉改印張及洗補字。具儀仗鼓吹。進詣殿庭。請出奉安件進上件校正改粧以入。何如。傳曰。允。
정조 7년
徐龍輔。以義禁府言啓曰。一所主掌官李龜應。二所主掌官金象行等。拿問處之事。傳旨啓下矣。金象行今方待命。卽爲拿囚。而李龜應下去慶尙道禮安地云。依例發遣府羅將。拿來。何如。傳曰。嶺人豈諳場中詐僞之俗。況試官旣已勘罪。則何責於主掌官乎。李龜應不必拿來。金象行付過放送。其餘收券官禁亂官等。待明朝捧供以入。可也。
정조 7년
徐龍輔。以義禁府言啓曰。監試初試一所收券官吳錫齡。禁亂官李命瑀。二所收券官車亨衢。禁亂官李熻。文科初試一所收券官曺亨壽金恒光。禁亂官金尙墀申大坤趙尙逵。二所收券官李陽普李甲龍。禁亂官李長喆具世赫羅烈等拿問定罪事。傳旨啓下矣。吳錫齡李命瑀車亨衢李熻曺亨壽金恒光金尙墀申大坤趙祥逵李甲龍李長喆具世赫羅烈等。今方待命。卽爲拿囚。而李陽普。以宗廟典祀官。方在廟所云。待竣事拿囚之意。敢啓。傳曰。知道。
정조 7년
同副承旨兪恒柱疏曰。伏以。臣直中。得接家信。則臣之病母。宿疾添劇。達夜叫痛。氣息奄奄。思臣之語。至發夢譫。臣聞此報。按住不得。陳章徑出。伏乞聖慈。亟命遞斥臣職。以便救護。仍治臣擅離之罪。以肅朝綱。以安私分。千萬幸甚。答曰。省疏具悉。爾其勿辭。救護母病。
정조 7년
修撰金履正疏曰。伏以。上冊殿宮。邦籙維新。明馨園寢。聖孝冞光。臣民胥忭。中外均情。仍伏念。臣於歲初。冒膺館職。祗爲懲討時急。沐浴義重。非敢謂自來情地。今可以有一分自安也。然而性本愚迷。觸事昏錯。涓埃未效。罪戾先著。噫。叫閤請討之日。忱誠淺薄。聯箚旣徹。兪音方仰。未敢遽瀆求對之啓。而致有憲長之臚列。非比尋常。及至朝參所懷之列。僚員信辭。而矇然同歸於不審之科。公論大起。是非極嚴。堂疏之追發。相臣之痛斥。尤涉懍蹙。釁郵莫逃。譴何是俟。而不料聖度天大。曲察情罪。諭之以斷無他焉。參之以辭不達意。薄勘未幾。恩敍旋降。十行絲綸。字字懇惻。懋軫燾覆。竝齒人數。嗚呼。天地之造。父母之慈。何以加此。闔門聚首。隕結是期也。然而羞愧之端。根於方寸。寤寐追愆。若隕淵谷。自分永廢。無望榮塗。忽於玆者。伏奉聖旨。以臣爲弘文館修撰。而仍降召命。臣誠惝怳踧踖。益不知所以也。第當含恩感德。竭蹶趨承。以伸叩謝之忱。而但有私義之未敢安者。跡忝館僚。職是衮闕。而不能贊聖朝籲俊之方。反以啓詖論侮賢之漸。究厥辜犯。不可諉以隨參之有間。而晏然無故也。決矣。舊累新釁。百身難贖。俯仰怍恧。實無可顯。淸貫一步。便成鐵限。雖欲憑藉寵靈。冒沒承膺。其於廉防何。其於公議何。反覆揣量。蠢動無路。敢暴血懇。仰瀆崇聽。伏乞聖慈。天地父母。諒臣危悰。憐臣自靖。永刋臣仕籍。仍治臣違慢。以謝公議。以肅朝綱。臣方自劾。贅陳他說。極涉猥屑。而敢綴微悃。仰塵淸覽。伏惟殿下垂察焉。於戲。古昔帝王。御極爲治之道。不但以在廷之名碩而已。必旁招在野之賢俊。以資端本之化式和民。則允升大猷。而惟我殿下臨御以來。求賢之盛旨。未嘗不懇摯。而未見德尊之士。羽儀王庭。臣竊惑焉。顧今國勢。果何等時。君臣父子之倫湮滅。而亂逆疊出。水旱饑饉之憂頻因。而民生困瘁。至使艱虞。獨勞至尊。此政群賢彙集。協心匡濟之幾也。咫尺畿甸。旌招斯勤。而幡然無望。抑恐殿下之禮貌雖隆。而誠意猶有所未盡而然耶。苟能益篤誠禮。不特規規於虛文之爲。而懋盡實心。頻降手諭。勉回遐心。則亦豈無賁然來斯。密勿前席。輔相治道也哉。先正臣文成公李珥之抵文純公李滉書曰。假使明公在京師。則士氣自倍。望治有期。夫儒賢之不待措諸事功。而其有益人國家。蓋如此。況今士林。久失型範。聖朝且曠賓師。世道民隱。漸至杌隉。思所以汲汲救正者。日甚一日也哉。且伏念古之明王。敎養太子。必擇敦良方正。有德行學術之士。以職輔導。惟我元子。哲命在初。良知已具。蒙養之道。不可不盡。此亦爲今日輔養國本之先務。伏願殿下。念玆在玆。惕然而懼。穆然而思。悉心敦召。亟致儒賢。仍復推訪。禮羅巖穴。咸萃京師。左右正人。朝夕講明。以爲道積治成。祈天永命之圖也。臣無任屛營祈懇之至。謹昧死以聞。答曰。省疏具悉。爾言切實。方欲悉心招延。爾其勿辭察職。
정조 7년
癸卯四月十六日辰時。上御宣政殿。親臨日次儒生講製入侍時。行都承旨尹塾。左承旨李亨元。右承旨林錫喆。左副承旨吳大益。右副承旨徐龍輔。同副承旨兪恒柱。假注書李翼晉韓聖煥。記事官李崑秀尹行任。先行四拜禮訖。上具翼善冠衮龍袍。御宣政殿殿座。諸臣以次進伏訖。引儀唱行禮。考官洪樂性嚴璹鄭昌聖。參考官金宇鎭李在學南玄老金履禧。率講製儒生。入就拜位。行四拜禮訖。樂性進前曰。雨餘日氣頗熱。聖體。若何。上曰。一樣矣。樂性曰。以各道狀本觀之。好雨均霑。麥農豐登。誠爲幸矣。上曰。昨日以感舊之意。有致祭之命。卿知之乎。樂性曰。叩此曠絶之恩。只有感泣而已。上曰。何日爲之乎。樂性曰。成命之下。不敢遲滯。將以明日爲之矣。上曰。承旨閣臣中。有都尉外裔乎。樂性曰。外裔則無之。而承旨李亨元。大院君之孫。閣臣徐龍輔。達城尉之孫。與外人有異矣。上曰。此則苟且矣。樂性曰。貴主祠宇。有禮官致祭之例矣。上曰。終涉如何。不可爲例矣。上曰。大司成往諭儒生入格者。當爲施賞之意。預令知悉。可也。在學曰。館學齋任之日次講。實是培養人才之美規也。庶幾章甫之士。仰體菁莪之化。而定制不久。爲弊漸痼。未見興起之效。徒長規避之習。每當殿講命下之時。或稱在外。或托有故。百歧圖免。視若能事。屢次飭敎。慢不知警。如是以往。則旣無望於作成。反有傷於紀綱。不可不嚴立科條。以爲矯革之道。此後殿講時。無故稱頉者。限三年停擧。雖有大小諸科。切勿解罰。自本館定式施行。俾無如前規避之弊。何如。上曰。依爲之。出擧條在學曰。到記儒生分製講試取之時。製述中能講者。特令竝試。實出於作成勸奬之聖意。而昨年到記時。製述儒生尹若烈。入格於殿講。因禮曹草記。許赴於式年覆試。以製述而赴會講。反有士子抑鬱之歎。亦非朝家激勸之道。增廣會試。雖已無及。來頭庭試。特爲許赴。而此後製述儒生之以講入格者。許赴於增別覆試事。定式施行。恐合事宜。敢此仰達矣。上曰。該曹草記。意謂不得許赴增廣會試矣。今若付之式年。則此無意義。所奏。竝依此爲之。可也。出擧條上命應講儒生。以次呼名。進前講詩傳。應製儒生。分坐東西庭。館學掌色入東庭。居齋儒生入西庭。命懸題七言十韻律詩。唐虞亭午日。押亭字賦重華。限末時。詩賦從自願製進。上曰。都提調入侍。賤臣承命出傳。藥房都提調徐命善進前曰。連日酬應之餘。聖體。若何。上曰。一樣矣。上命亨元。宣讀訓局兼察傳敎。命善祗受訖。命善曰。刑曹判書金華鎭。旣除內局。本職不可仍帶。今姑許遞。令該曹口傳付軍職。何如。上曰。依爲之。出擧條上曰。事變注書及兼春秋同入。可也。聖煥承命出傳。事變假注書馬思人。記注官金鳳顯進伏。上命賤臣。馳往文試所。問初場試券中賦表。各爲幾張。終場試券所考。今爲幾張。榜則何日當出。令試官封書以奏。命書傳敎曰。騎馬一匹立之。賤臣承命馳傳。還入復命。上曰。刑曹判書前望單子入之。出榻敎上曰。去年泮人之作挐闕外者蒙放乎。在學曰。纔經大霈。已蒙放矣。上曰。京兆草記。今當下批。秋堂觀勢早晏。雖今日開坐。可也。上曰。南山放火人。何以爲之乎。命善曰。伊時罰止編配矣。殿講訖。幼學柳略。幼學李東仁。幼學李載徽。幼學任命哲已上粗。命書傳敎曰。日次儒生殿講。略幼學柳。以下。紙筆墨分等施賞。捧傳旨。命考製述。坼榜訖。命書傳敎曰。日次殿講時。受點齋任及齋生。製述居首三上齋生進士李觀海。紙五卷筆五枝墨五笏賜給。之次三中中學色掌幼學安錫良。齋生進士權漢玉。各紙四卷筆四枝墨四笏賜給。三下齋生生員洪昪。進士李彦玉。各紙三卷筆三枝墨三笏。次上齋生進士李亨基。生員洪熙普。進士李載源金商雨。生員李顯性。西學色掌幼學金洛淳元在明。齋生生員洪樂敎趙彦翼。進士金塤。生員沈瀁元允孫。進士鄭奕祚李英圭。生員權時彦。各紙二卷筆三枝墨三笏賜給。上命退。諸臣以次退出。
정조 7년
癸卯四月十六日申時。上御誠正閣。禮房承旨入侍時。右副承旨徐龍輔。假注書李翼晉。記事官李崑秀尹行任。以次進伏訖。上命書傳敎曰。時任承旨及時原任閣臣中。無主家外裔云。惟原任直提學徐浩修一人。似參外派。聞是故相李㙫之外孫。而故相爲主家孫壻。室有先後。誼均支屬。況是達城五代孫。而又爲林原之外孫。以此以彼。足謂有戚誼。明日永安都尉貞明公主致祭。原任直提學徐浩修進去。勿出朝報上曰。注書何不申退。賤臣對曰。以次對筵說。尙未修整。故未及出去矣。上下別諭一封。命賤臣傳于文所試官。又命賤臣口諭于諸試官曰。自古增式年武科。鄕擧子入格絶少。而今番則京擧子只有三人。文試所若有偏取京人之弊。是豈擇試官之意乎。上試則已經文任。諸試官皆文科出身。豈不知京鄕儒及實才與不實才乎。各別惕念擧行。可也。賤臣承命馳傳後。還入之意。微稟。諸臣以次退出。
정조 7년
行都承旨尹塾坐。左承旨李亨元坐。右承旨金宇鎭坐直。左副承旨林錫喆坐直。右副承旨吳大益坐。同副承旨徐龍輔坐。注書李祖承病一員未差。假注書李翼晉仕金良倜仕直。事變假注書馬思人仕。
정조 7년
以二十一日輪對。取稟。傳于吳大益曰。爲之。
정조 7년
傳于吳大益曰。禮房承旨入侍。
정조 7년
傳于吳大益曰。右承旨入侍。
정조 7년
傳于吳大益曰。左副承旨入侍。
정조 7년
傳于尹塾曰。違牌政官只推。更爲牌招。
정조 7년
以濟州牧使望筒。傳于尹塾曰。有資歷人。更爲各別擇擬以入。
정조 7년
尹塾啓曰。昨今政新除授守令。當日辭朝事。命下矣。憲府則旣已署經。諫院則大司諫尹承烈試所進去。獻納趙錫穆。正言許晊俱在外。正言一員未差。司諫呂善亨牌招啓辭未下。不得擧行云。何以爲之。敢稟。傳曰。試所進去外竝許遞。今日政差出。
정조 7년
尹塾啓曰。今日政。新除授諫院諸臺倂待下批牌招。以爲守令署經之地。何如。傳曰。允。
정조 7년
有政。吏批。判書兪彦鎬受由在外。參判李敬養牌不進。參議趙鼎鎭進。右承旨金宇鎭進。吏批啓曰。判書兪彦鎬受由在外。參判李敬養牌不進。小臣獨政未安。何以爲之。敢稟。傳曰。只出緊任。以金華鎭爲右參贊。以徐有隣爲知春秋。以徐有慶爲典醫監提調。以鶴林君焴爲司饔提調。以李敬養爲宗廟提調。以李昌漢爲奉常正。以李魯春爲兼南學敎授。以李載楨爲智陵參奉。以南錫履爲和陵參奉。以鄭東元爲新溪縣令。以朴天行爲濟州牧使。以金憙爲承旨。以李基讓爲南部都事。以李福徽爲司諫。以徐秉德爲獻納。以姜垣爲正言。以申大尹爲正言。
정조 7년
吳大益啓曰。右承旨林錫喆。今方入侍矣。臣吏兵批兼進之意。敢啓。傳曰。知道。
정조 7년
兵曹。判書鄭尙淳病。參判沈豐之病。參議黃昇源入直進。參知柳誼病。承旨吳大益進。副護軍李文爀。副司直鄭宇淳單付。
정조 7년
傳于吳大益曰。召對爲之。
정조 7년
傳于吳大益曰。中和府使入侍。
정조 7년
吳大益啓曰。假注書韓聖煥。身病猝重。勢難察任。今姑改差。何如。傳曰。允。
정조 7년
假注書韓聖煥改差。代以金良倜爲假注書。
정조 7년
以開城留守軍餉穀加分。令廟堂稟處之事。傳于金宇鎭曰。草記稟處。
정조 7년
傳于李亨元曰。武科殿試處所。以春塘臺爲之。
정조 7년
傳于尹塾曰。玉堂番次苟簡。在外及有情勢人許遞。前望單子入之。待下批牌招。推移入直。
정조 7년
玉堂前望單子入之。校理姜。副校理金方行姜彝正。修撰曺遠振鄭在信。副修撰李鼎運金載人落點。
정조 7년
以校理姜。副校理金方行牌不進罷職傳旨。傳于尹塾曰。只推。
정조 7년
吳大益。以弘文館言啓曰。本館下番闕直。事甚未安。校理姜。副校理金方行。旣有只推之命。竝卽牌招。以爲推移姑降入直之地。何如。敢稟。傳曰。允。
정조 7년
吳大益。以弘文館言啓曰。新除授副校理姜彝正。時在洪忠道公山地。修撰曺遠振。時在京畿驪州地。鄭在信時在洪忠道忠州地。副修撰金載人。時在京畿交河地。經筵入番事緊。請竝斯速乘馹上來事。下諭。傳曰。依啓
정조 7년
刑曹判書前望單子入之。鄭民始落點。
정조 7년
奎章閣檢校直閣臣金憙啓曰。明日抄啓文臣親試時。應製人員進不進單子。修正以入。而副司果李宗燮洪仁浩。謂有情勢。違例懸頉。前後飭敎。何等嚴截。而屢度申飭。無意進參。揆以事體。萬萬駭然。依定式。令該府拿問處之。何如。答曰。抄啓文臣李宗燮之懸頉不進。雖甚未妥。此則堂疏。單指姓名。猶不足爲怪。至於洪仁浩。所被人言。不但有輕重之殊。應製無異往役。又不關於官職去就。屢勤飭敎。尙無動靜。分義所在。寧容乃爾。抄啓文臣洪仁浩。中和府使除授。當日辭朝。時任府使。遞付京職。
정조 7년
吳大益。以備邊司言啓曰。開城留守徐有防狀啓。有草記稟處之命矣。卽見其狀本。則以爲。農糧難繼。民情遑急。本營所管泰安倉及中軍內倉礪峴鎭倉餉穀留庫中。限折半特許加分事。令廟堂稟旨。分付爲辭矣。餉還雖曰體重。民情若是遑汲。則不必膠守常例。宜有闊狹之道。三倉留庫餉穀。依狀請許施。使之着意分給之意。分付。何如。傳曰。允。
정조 7년
金宇鎭。以禮曹言啓曰。取考本曹謄錄。則戊戌八月庭試殿試時傳敎內。殿試應辦。雖以流來舊規。不爲除減。而至於今番貢人之弊。不可不念。亦甚無實之事。庭試殿試時。應辦支供除之事受敎。而伊後各年殿試時。連依此例。除減應辦矣。今此增廣殿試時試官應辦一款。亦依戊戌年受敎。奉行之意。敢啓。傳曰。知道。
정조 7년
吳大益。以御營廳言啓曰。本廳前軍色從事官李魯春。旣已敍用。仍爲差下。使之察任。何如。傳曰。允。
정조 7년
吳大益。以文試所差備官。以試官意啓曰。雨勢不止。試券沾濕。雨具不得已許入之意。敢啓。傳曰。知道。
정조 7년
吳大益。以義禁府言啓曰。時囚罪人李命瑀李熻等。今日內。以草記照律。趙祥逵羅烈申大坤李長喆金尙墀具世赫等。竝分揀放送。吳錫齡車亨衢曺亨壽金恒光李陽普李甲龍等。竝附過放送。而李命瑀李熻等段判付內。其矣發明之言。有不足取信兺不喩。禁亂官雖曰只管場外之事是如爲有乃。不塡字號之試券畢考前。流出市肆之說。旣登於堂疏。果非其矣等不善守門之罪乎。不可不別般嚴勘。以懲日後。竝只除刑推。今日內以草記照律。罪取考律文。則大明律違令條有曰。凡違令者笞五十。名例有曰犯私罪笞五十。解見任別敍。大典推斷條。犯枉法受贓外。笞杖竝收贖云矣。李命瑀李熻等。各笞五十收贖。竝解見任別敍。放送。何如。傳曰。知道。堂疏不言某所。渾同處分。終欠覈實之政。況試官處分之後。渠輩之罪。猶是餘事。竝於本律。以公罪勘放。
정조 7년
吳大益。以義禁府言啓曰。時囚罪人李載文。杖一百收贖。告身盡行追奪。徒三年定配事。照律公事判付內。此等微賤之類。王府照律。亦甚屑越。此文書勿施。令入直都事從重決杖。放送事。命下矣。罪人李載文。令入直都事。旣已決杖一百。依判付放送之意。敢啓。傳曰。知道。
정조 7년
吳大益。以義禁府言啓曰。領運差使員法聖僉使南履五。照法勘處事。傳旨啓下。而南履五自畿營。未及決棍云。待決棍拿囚之意。敢啓。傳曰。知道。
정조 7년
義禁府啓目。監試初試一所收券官吳錫齡。禁亂官李命瑀。二所收券官車亨衢。禁亂官李熻。文科初試一所收券官曺亨壽金恒光。禁亂官金尙墀申大坤趙祥逵。二所收券官李陽普李甲龍。禁亂官李長喆具世赫羅烈等。原情云云。傳旨內辭緣。泛稱遲晩。竝只刑推得情。何如。判付啓。李命瑀李熻等段。其矣發明之言。有不足取信兺不喩。禁亂官雖曰只管場外之事是如爲有乃。不塡字號之試券。畢考前。流出市肆之說。旣登於堂疏。果非其矣等不善守門之罪乎。不可不別般嚴勘。以懲日後。竝只除刑推。今日內以草記照律爲旀。趙祥逵羅烈等段。皆以赴擧之人。察任。在於畢捧券之後。申大坤李長喆金尙墀具世赫等段。文所奸情。武弁何知。況是一時假差。以此以彼。俱宜有參恕之端。祥逵等竝分揀放送爲旀。吳錫齡車亨衢曺亨壽金恒光李陽普李甲龍等段。試官監試官。所不能致察之事。何足深責於如渠輩疲殘之人。然亦有難全然白放。竝付過放送爲良如敎。又啓目。粘向於金載厚沈禹相等議處云云。竝只以此照律。何如。判付啓。許久滯囚。罷職放送爲良如敎。禁府照目。出身李載文。矣本事旣非四件。又甚猥屑。則乃敢肆然擊錚於莫重動駕之時。驚動天聽。事之痛惡。莫此爲甚。其在懲頑民杜後弊之道。不可尋常處之。原情內辭緣勿施。照法勘處罪。杖一百收贖。告身盡行追奪。徒三年定配。私罪。奉敎。此等微賤之類。王府照律。亦甚屑越。此文書勿施。令入直都事從重決杖放送爲良如敎。
정조 7년
刑曹啓目。泮隷李在儉等原情云云。一竝嚴囚。以待尙儉等勘律時。從重一體科罪。何如。判付啓。其中干連是在全致彦洪聖九洪時光金有煥等。年過六十兺不喩。亦已受棍受刑。竝只分揀放送爲旀。所謂都大房所任稱名漢李在儉金淳采等。牛廛所任李寅弘金光重等。以不能檢飭之罪。分輕重各別決杖放送爲旀。外此竝犯及干連諸人。姑爲嚴囚。依所啓待辜限。加刑處勘爲良如敎。
정조 7년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊更令王府。設鞫嚴問。期於得情。請金養淳亟令王府。更爲設鞫。期於得情。請李義直亟令王府。設鞫得情。快正典刑。請黑山島定配罪人任觀周。亟令王府。拿鞫嚴問。期於得情。請捕廳罪人煥九。亟令王府。嚴加鞫問。快正典刑。答曰。不允。又啓曰。新除授司諫院獻納趙錫穆。時在慶尙道尙州地。正言許晊。時在京畿振威地。請竝斯速乘馹上來事。下諭。答曰。依啓。
정조 7년
修撰李鼎運疏曰。伏以。太室擧儀。元子定號。冊寶祗獻於殿宮。邦慶無疆。鑾輿載謁於園寢。聖孝有光。臣民歡忭。大小惟均。仍念臣本以無似。猥荷錫類之仁。周歲專城。得遂便養之私。志願已足。感頌冞深。海邑之恩遞屬耳。玉署之除旨遽下。臣於逖違天陛之餘。義當竭蹶趨承。瞻依日月之光。而第臣解由。尙在未出之中。格例有拘。承膺無路。玆敢略入文字。仰瀆崇嚴。伏乞聖慈。俯賜鑑諒。照例遞改。俾存公格。以安私分。千萬幸甚。臣無任屛營祈懇之至。謹昧死以聞。答曰。省疏具悉。解由勿拘。爾其勿辭察職。
정조 7년
癸卯四月十七日辰時。上御誠正閣。禮房承旨入侍時。禮房承旨徐龍輔。假注書韓聖煥。記事官尹行任。記注官李崑秀。以次進伏訖。上曰。永安都尉洪柱元貞明公主致祭。受香與否。知入。賤臣承命出還奏曰。祭文今幾盡製。受香在卽矣。上曰。祭文其令謄入。上曰。玉堂座目書入。諸臣以次退出。
정조 7년
癸卯四月十七日午時。上御誠正閣。左副承旨入侍時。左副承旨吳大益。假注書李翼晉。記注官金鳳顯。記事官尹行任。以次進伏訖。上命書傳敎曰。規矩單子。前記書入受點。預爲頒布然後。京外武士。諸具可以措辦。今番殿試日字。只隔數日。尙不書入。致煩飭敎。此等事。亦可如是慢忽。兵曹當該堂上。從重推考。該房承旨推考。又命書傳敎曰。同副承旨親病。勢難供劇。許遞。今日政差出。又命書傳敎曰。抄啓講製。自多相妨。正言李錫夏。本職許遞。上曰。玉堂牌去來知入。賤臣承命出問。還入奏曰。鄭在信在外。金方行不進云矣。上曰。試官聞昨日下敎之後。欲取鄕儒之老熟者。易以京儒之不實才。認作鄕儒而取之。此意不可不更加提飭矣。命騎馬一匹立之。出榻敎又命賤臣待於閤外。賤臣承命先出。諸臣以次退出。
정조 7년
癸卯四月十七日未時。上御誠正閣。召待入侍時。檢校直閣金憙。參贊官徐龍輔。侍讀官趙興鎭。假注書金良倜。記事官金龍俔尹行任。以次進伏訖。上命讀國朝寶鑑。興鎭讀上編第二板。至四板。熹讀第五板。至八板。龍輔讀第九板。至十七板。賤臣讀第十八板。至十九板。龍俔讀第二十板。至二十二板。行任讀第二十三板。至二十五板。讀訖。仍命退。諸臣以次退出。
정조 7년
癸卯四月十七日未時。上御誠正閣。右承旨入侍時。右承旨林錫喆。假注書金良倜。記事官李崑秀尹行任。以次進伏訖。上曰。檢校直閣徐鼎修。校理趙興鎭。兼春秋金鳳顯入侍。賤臣承命出偕入伏。上曰。右副承旨入侍。出榻敎右副承旨徐龍輔進伏。上曰。農民近甚望雨云。今若得一犁之澤。雖牟麥。亦可以豐登矣。錫喆曰。聖敎誠然而如或大雨。則反有害矣。上曰。他承旨入侍。龍輔進前。錫喆退出。上曰。儒賢每欲招延。而訖未果焉。今見堂疏。予誠瞿然。明當遣史官宣諭矣。上命退。諸臣以次退出。
정조 7년
癸卯四月十七日酉時。上御誠正閣。中和府使入侍時。中和府使洪仁浩。右副承旨吳大益。假注書金良倜。記注官金鳳顯。記事官尹行任。以次進伏訖。仁浩進前。上命大益。讀宣諭訖。上曰。中和府使出送後閉門。賤臣承命出傳。上命中和府使先退。仁浩退出。上曰。新除授承旨金宇鎭入侍。鳳顯承命出。與宇鎭同入進伏。上曰。明日晝講。經筵官特進官知入。賤臣承命出。以姑未停當之意。回奏。上命退。承史以次退出。
정조 7년
行都承旨尹塾坐。左承旨李亨元坐直。右承旨金宇鎭坐。左副承旨林錫喆坐直。右副承旨吳大益坐。同副承旨未差注書李祖承病一員未差。假注書李翼晉仕金良倜仕直。事變假注書馬思人仕。
정조 7년
金宇鎭。以禁衛營將官來言。今日本營軍兵。日次私習云矣。敢啓。傳曰。知道。
정조 7년
金宇鎭。以御營廳將官來言。本廳軍兵。日次私習云矣。敢啓。傳曰。知道。
정조 7년
傳于李亨元曰。下直守令留待。
정조 7년
傳于尹塾曰。軍士房承旨入侍。
정조 7년
傳于林錫喆曰。觀此書啓。抄啓文臣無故者。只是四人。親試更待下敎擧行。
정조 7년
傳于林錫喆曰。戶兵房承旨入侍。
정조 7년
傳于林錫喆曰。文科會試入格人。使之來待。
정조 7년
傳于林錫喆曰。右副承旨。率文科入格人入侍。
정조 7년
傳于林錫喆曰。守禦使仍佩往來。
정조 7년
林錫喆啓曰。假注書李翼晉。身病猝重。勢難察任。今姑改差。何如。傳曰。允。
정조 7년
傳于林錫喆曰。以副校理金方行牌不進罷職傳旨。只推。更爲牌招。
정조 7년
傳于林錫喆曰。以咸悅縣監李舒永。堤川縣監李恒演囚單子放送。
정조 7년
林錫喆。以弘文館言啓曰。本館上番校理臣趙興鎭。以禁衛營從事官。今日本營上下坐起時。晝仕出去之意。敢啓。傳曰。知道。
정조 7년
林錫喆。以禮曹言啓曰。卽接四館所所報。則壬寅年濟州直赴殿試人幼學金鏞。通德郞邊景祜。幼學姜聖翊。今已上來。依例許赴於殿試事報來矣。依所報許赴於今番增廣文科殿試。何如。傳曰。允。
정조 7년
林錫喆。以禮曹言啓曰。殿試二十日二十一日。此兩日中更爲推擇入啓。放榜亦爲差近推擇。可也事。命下矣。卽令日官推擇。則殿試今四月二十日爲吉。放榜二十二日辰時爲吉云。以此日時擧行。而原粘目中。改付標以入之意。敢啓。傳曰。知道。
정조 7년
林錫喆。以兵曹言啓曰。僉知中樞府事吳尙顯。素患痰癖之症。挾感添劇。轉側須人。時月之間。差復無期。呈狀乞遞。西樞雖是閑局。不可一向虛帶。今姑改差。何如。傳曰。允。
정조 7년
林錫喆。以訓鍊都監言啓曰。依傳敎。捉虎將校別單書入。而軍兵常格。比常例加給之意。敢啓。傳曰。知道。
정조 7년
林錫喆。以禁衛營言啓曰。禧陵孝陵昭顯墓近處。本營日次三日行獵。終未捉虎之意。敢啓。傳曰。知道。
정조 7년
金宇鎭。以守禦廳言啓曰。本廳親牙兵中司左哨官南燦。擧措駭妄。不可仍置。爲先汰去。何如。傳曰。允。
정조 7년
徐龍輔。以義禁府言啓曰。時囚罪人李命瑀李熻等。各笞五十收贖。解見任別敍事。照律草記批旨內。竝於本律。以公罪勘放事。命下矣。李命瑀李熻等。以公罪。各笞五十收贖。放送之意。敢啓。傳曰。知道。
정조 7년
刑曹啓目。粘平安監司李性源狀啓據。罪人等不可輕易放釋。竝仍配之意。分付。何如。啓。依回啓施行爲有矣。僧笠善段。僞印同情。與殺獄干連。不無輕重。放送事。分付爲良如敎。